Otto Christian Hiorth

Otto Christian Hiorth (1850–1906) var en norsk lege og politiker (H), som i flere år var Levanger bys ordfører.

 Biografi 
Han ble født i Trondheim som sønn av tollbetjent Lorentz Lassen Hiorth og hans kone Anette, født Hansen. Ottos morfar Christian Hansen var også tollbetjent i Trondheim. Otto Hiorth giftet seg i 1880 med Sally Larsen, datter av Halvor Larsen, som var overtollbetjent i Moss.

Han tok medisinsk embedseksamen i 1876. I de følgende 17 årene hadde både private og offentlige legestillinger, fra 1883 som distriktslege i Ytre Nordfjord med bosted i Måløy. I 1892 ble han distriktslege i Levanger, hvor han engasjerte seg sterkt for bedre pleieforhold for tuberkuløse. Etter bybrannen i 1897 fikk Hiorth i oppgave å lede oppbyggingen av de hygieniske forholdene i byen. Han kom langt i planleggingen av et sjøbad, men det ble lagt vekk ved hans død. Et folkebad ble senere bygget i tilknytning til den nye folkeskolebygningen.

Hiorth var medlem av Levanger bystyre, i årene 1901, 1903, 1904, 1905 og 1906 som Levangers ordfører. Han var også drivkraften bak etableringen av arbeidersamfunnet i Levanger, hvor han ble den første formannen, og fikk i stand et musikkorkester i byen. Ved stortingsvalget i 1903 ble han Høyres 1. vara fra kjøpstedene Trondheim og Levanger, og i 1905 møtte han for Andreas Berg. Hiorth møtte også våren 1906, men døde av hjertesvikt under stortingssesjonen.

Dr. Hiorths gate i Levanger er oppkalt etter ham.

 Referanser 

 Eksterne lenker 


Kategori:Ordførere i Levanger
Kategori:Høyre-ordførere i Nord-Trøndelag
Kategori:Vararepresentanter til Stortinget
Kategori:Norske leger
Kategori:Personer fra Trondheim kommune